CELEX: C2005/045/31
Language: sk
Date: 2005-02-19 00:00:00
Title: Vec C-508/04: Žaloba podaná dňa 8. decembra 2004: Komisia Európskych spoločenstiev proti Rakúskej republike

19.2.2005   
            
            
               SK
            
            
               Úradný vestník Európskej únie
            
            
               C 45/17
            
         Žaloba podaná dňa 8. decembra 2004: Komisia Európskych spoločenstiev proti Rakúskej republike
   (Vec C-508/04)
   (2005/C 45/31)
   Jazyk konania: nemčina
   Komisia Európskych spoločenstiev, v zastúpení: Michael Van Beek a Bernhard Schima, splnomocnení zástupcovia, za právnej pomoci Matthias Lang, Rechtsanwalt, ktorí si zvolili adresu na doručovanie v Luxemburgu, podala dňa 8. decembra 2004 na Súdny dvor Európskych spoločenstiev žalobu proti Rakúskej republike.
   Komisia Európskych spoločenstiev navrhuje, aby Súdny dvor rozhodol takto:
   
               1.
            
            
               Rakúska republika si tým, že neúplne, resp. nesprávne prebrala ustanovenia článku 1, článku 6 ods. 1 až 4, článku 7, článku 11, článku 12, článku 13, článku 15, článku 16 ods. 1 a článku 22 písm. b) smernice Rady 92/43/EHS z 21. mája 1992 (1) o ochrane prirodzených biotopov a voľne žijúcich živočíchov a rastlín do rakúskeho práva, nesplnila si povinnosti, ktoré jej vyplývajú z tejto smernice.
            
         
               2.
            
            
               Rakúska republika je povinná nahradiť trovy konania.
            
         Žalobné dôvody a hlavné tvrdenia
   Komisia touto žalobou napáda chybné prebratie smernice 92/43/EHS do rakúskeho práva príslušnými právnymi predpismi spolkových krajín Korutánsko, Dolné Rakúsko, Horné Rakúsko, Salzburg, Štajersko, Tirolsko a Vorarlberg, ktoré jej boli oznámené, resp. boli podľa jej vedomostí prijaté.
   Podľa názoru Komisie sú pre oblasť pôsobnosti spolkových krajín neúplne, resp. nesprávne prebraté predpisy o definíciách (článok 1 smernice), o všeobecných ochranných opatreniach (článok 6 ods. 1 smernice), týkajúcich sa predchádzaniu poškodenia (článok 6 ods. 2 smernice), o plánoch a projektoch, ktoré by mohli významne nepriaznivo ovplyvniť územia osobitnej ochrany (článok 6 ods. 3 a 4 smernice), so zreteľom na ochranný režim smernice o ochrane voľne žijúceho vtáctva (článok 7 smernice), ktoré sa týkajú dohľadu nad stavom ochrany (článok 11 smernice), o ochrannom režime pre živočíšne druhy podľa prílohy IV písm. a) (článok 12 smernice), o ochrannom režime pre rastlinné druhy podľa prílohy IV písm. b) (článok 13 smernice), o zakázaných prostriedkoch odchytu a usmrcovania (článok 15 smernice), o kritériách stanovených pre výnimky z článkov 12 až 15 (článok 16 ods. 1) a o predpisoch o úmyselnom zavádzaní druhov, ktoré nie sú pôvodné na ich území (článok 22 písm. b) smernice).
   
      (1)  Ú. v. ES L 206, s. 7